作者：魏了翁
词牌/韵律：摸鱼儿

paragraphs: 向江头、几回凝望，垂杨那畔舟才舣。
江神似识东归意。
故放一篙春水。
却总被。
三百里人家、祖帐连天起。
且行且止。
便为汝迟留，三朝两日，如此只如此。
还须看，世上忧端如猬。
一枰白黑棋子。
肥边瘦腹都闲事。
毕竟到头何似。
当此际。
要默识沈思，一著惺惺地。
目前谁是。
料当局诸公，敛容缩手，日夜待公至。